b'\n_START_ARTICLE_\nGeopolitikk\n_START_PARAGRAPH_\nGeopolitikk er studiet av et lands politikk, historie og samfunn p\xc3\xa5 grunnlag av dets geografi. Begrepet er mye i bruk i statsvitenskapelig litteratur om internasjonal politikk.\n_START_SECTION_\nHistorie\n_START_PARAGRAPH_\nBegrepet ble lansert p\xc3\xa5 begynnelsen av 1900-tallet av Rudolf Kjell\xc3\xa9n, en svensk politisk geograf. Kjell\xc3\xa9n var inspirert av den tyske geografen Friedrich Ratzel, som ga ut sin bok  \xc2\xabPolitische Geographie\xc2\xbb i 1897._NEWLINE_Som forskningsretning betraktet kom geopolitikk i vanry etter at den tyske professoren Karl Ernst Haushofer brukte den i nasjonalsosialistisk propaganda 1924\xe2\x80\x931944. Geopolitikk ble igjen tatt i bruk av Henry Kissinger rundt 1970.'